પપ્પાએ આવી કાર સ્ટાર્ટ કરી અને અમે ઘર તરફ ચાલ્યા. મારા મનમાં એ વખતે પણ હજારો સવાલ હતા. પપ્પાએ એને શું કહ્યું હશે? એ દુર હતો, મેં એને દુર જતા જોયો હતો, એ એક પળમાં મારી પાસે કેવી રીતે આવ્યો? એ અમારા ઘરના બગીચામાં કેમ આવ્યો? અને આજે હોસ્પીટલમાં મેં એની આંગળી પર એજ નક્ષત્ર કંડારેલી વીંટી જોઈ હતી, એજ વીંટી જે એની મમ્મીની આંગળીમાં હતી… એજ વીંટી જે અશ્વિનીની આંગળીમાં હતી… આ બધા લોકો આવી ચાંદીની વીંટી કેમ પહેરતા હશે? એ કયું નક્ષત્ર હતું? મેં એ સંદેશ… નહી ગુજરાત સમાચારની પૂર્તિ ધર્મલોકમાં જોયું હતું… ને મેં એને નહોતું કહ્યું તો એને કઈ રીતે ખબર પડી કે હું છોડ પરથી એને તડકો મળે એ માટે પાંદડા હટાવવા ઇચ્છતી હતી? ને એ શું છુંપાવતો હતો? એ કેમ ખોટું બોલ્યો કે મે જ એને કહ્યું હતું? મને યાદ છે હું ઘેનમાં ન હતી….